Aðeins fjögur lið af tólf skoruðu í fyrstu umferð úrvalsdeildar karla í fótbolta sem lauk í gærkvöld. Reykjavíkurliðin KR og Víkingur unnu þá leiki sína.
KR-ingar heimsóttu Breiðablik heim í Kópavog en Breiðabliki var á dögunum spáð Íslandsmeistaratitlinum í árlegri spá fyrir mótið. Það voru hins vegar gestirnir úr Vesturbæ sem voru mun sterkari í leiknum og mörk frá Óskari Erni Haukssyni og Kennie Chopart snemma í fyrri hálfleik tryggðu KR 2-0 sigur.
Á Víkingsvelli voru nýliðar Keflavíkur í heimsókn. Sölvi Geir Ottesen skoraði þar eina markið í 1-0 sigri Víkings. Í fyrstu umferð Íslandsmótsins voru aðeins skoruð sjö mörk og átta liðum tókst ekki að finna netmöskvana.
Grindavík vann ótrúlegan sigur á KR þegar liðin mættust í úrvalsdeild karla í körfubolta í gærkvöld. KR-ingar voru einu stigi yfir og áttu innkast á eigin vallarhelmingi þegar 2,3 sekúndur lifðu leiks. Matthías Orri Sigurðarson gaf boltann úr innkastinu beint á Ólaf Ólafsson, fyrirliða Grindavíkur, sem geystist fram völlinn og skoraði sigurkörfu Grindvíkinga með skoti rétt fyrir innan miðlínu. Grindavík fór með sigrinum upp í 5. sæti deildarinnar, en KR-ingar, sem hafa tapað fimm leikjum í röð, sitja í 4. sæti. Nýkrýndir deildarmeistarar Keflavíkur unnu fimmtán stiga sigur á Tindastóli á Sauðárkróki og Njarðvík vann mikilvægan sigur á Þór Akureyri. Njarðvík komst með sigrinum í fjögurra stiga fjarlægð frá fallsvæðinu. Tuttugustu umferðinni lýkur með þremur leikjum í kvöld; Höttur tekur á móti Þór Þorlákshöfn, Stjarnan sækir ÍR heim og Valur tekur á móti Haukum.
Afturelding vann í gærkvöld tveggja marka sigur á Fjölni/Fylki, þegar liðin mættust í 1. deild kvenna í handbolta. Með sigrinum tryggði Afturelding sæti sitt í úrvalsdeildinni á næstu leiktíð. Afturelding lék í Olísdeildinni á síðustu leiktíð og stoppaði því stutt við í 1. deildinni.
Aðeins fjögur lið af tólf skoruðu í fyrstu umferð úrvalsdeildar karla í fótbolta sem lauk í gærkvöldi. 